Vormel 1 sarja etapil Singapuris kaotas Haasi piloot Kevin Magnussen kõvasti kohti, kuna auto esitiiba jäi kinni ringi lennanud kilekott.
«See juhtus pärast seda, kui sõit pärast turvaauto rajal käimist viimasel korral käima läks. Ootamatult muutus Magnusseni auto aeglasemaks. Meie insenerid nägid, et masinal on surujõud eest kadunud. Arvasime, et esitiib on viga saanud,» rääkis meeskonna pealik Gunther Steiner.
«Kevin aga ütles meile, et ta pole kellegiga kokku põrganud ega ka ise millegile otsa sõitnud. Ta tuli boksi, sest surujõudu oli nii kõvasti vähemaks jäänud. Vahetasime rehvid ära ja vaatasime, milles probleem on – see oli plastikkotis, mis oli esitiiba kinni jäänud,» rääkis Steiner.
«Ma ei tea, kas me oleksime punkte teeninud ja kas rehvid oleks paremini vastu pidanud, kui masin oleks toiminud. Kindlasti ei aidanud see kaasa, pidime tegema hilise boksipeatuse,» lausus Steiner. Magnussen lõpetas sõidu alles 17. kohal.